kardosdrur/scandi-wiki huggingface dataset:
Gjøvik Station

Gjøvik Station (Gjøvik stasjon) i Oppland fylke i Norge er endestation for Gjøvikbanen og er beliggende i centrum af Gjøvik, på den vestlige side af søen Mjøsa. Stationen blev åbnet den 28. november 1902, da jernbanen blev forlænget fra Jaren. Stationen betjenes af persontog til Oslo S (123 kilometer) og drives af NSB Gjøvikbanen.

Stationsbygningen er bygget af mursten og er designet af arkitekten Paul Armin Due med efterfølgende udvidelser i 1937 og 1952. Stationen viser variationerne indenfor historicismen med nyromanske rundbuevinduer og tysk renæssance med dekorationer i bindingsværk. Bygningen er fredet både udvendigt og indvendigt efter beslutning fra Riksantikvaren i 2002. Stationen rummer billetkontor, venterum, opbevaringsbokse, kiosk og turistinformation for Gjøvik, Land og Toten (GLT-regionen).

På stationsområdet er der das, udhus og remise fra 1902, der ikke er fredede. Til sammen udgør bygningerne et godt bevaret og sammenhængende anlæg, der viser trafikhistorien.

Litteratur

Eksterne henvisninger 

 

Stationer på Gjøvikbanen
Station
Etableret i 1902
Jernbanestationer i Oppland
Tyssedal

Tyssedal er en by i Odda kommune i Hordaland fylke i Norge.
Byen har 	653 indbyggere (2012), og ligger 6 km nord for Odda centrum ved riksveg 13 mod Brimnes. Tyssedal ligger mellem fjord og fjeld på østsiden af Sørfjorden i Hardanger og ved foden af Hardangervidda. Tyssedal er et typisk ensidigt industrisamfund. Tyssedal blev i 2009 opført på Norges tentative liste til UNESCOs verdensarvliste sammen med Odda, Rjukan og Notodden.

Industri 
Industrien kom til Tyssedal og Odda i begyndelsen af 1900-tallet på grund af adgang til billig elektrisk kraft. Først var der et aluminiumssmelteværk, DNN Aluminium på industrigrunden ved fjorden. I dag ligger det franskejede ilmenittsmelteværk Eramet Titanium & Iron AS, tidligere Tinfos Titan & Iron på stedet.

Filmen Hvem eier Tyssedal? fra 1975 handler om arbejdernes kamp mod nedlæggelse af virksomheden.

Se også 

 Tyssedal Kraftanlegg

Eksterne kilder/henvisninger 

 Tyssedal informationssider
 Norsk Vasskraft og Industristadmuseum i Tyssedal og Odda
 Tyssefaldene, kraftselskap i Tyssedal
 Tyssedal Hotel 

Byer i Vestland
Odda
Steffen Jungersen

Steffen Jungersen (født 19. december 1958 i Fredericia) er en dansk journalist og musikanmelder.

Indtil sommeren 2013 var han musikredaktør og musikanmelder på dagbladet BT. Han fungerede både som anmelder af nye udgivelser, ligesom han var fast inventar ved landets største festivaler og koncerter rundt på spillesteder i Danmark. I efteråret 2013 åbnede han sit eget webmagasin "Steffen Jungersen – It's Only Rock'n'Roll".

Historie 
Jungersen blev født i 1958 i Fredericia, og voksede op i Struer. Han dimitterede med studentereksamen fra Struer Statsgymnasium, inden han færdiggjorde uddannelsen som journalist på Danmarks Journalisthøjskole i Aarhus.

I 1989 blev han ansat som musikanmelder og musikredaktør på BT. Efter 24 års ansættelse blev Jungersen i maj 2013 afskediget fra avisen, efter at denne havde valgt at nedprioritere dækningen af musik. En af de sidste anmeldelser han skrev for BT, var den 8. august 2013, da han anmeldte Electric Guitars koncert på Smukfest i Skanderborg. Han er især kendt for sin kærlighed til rock, hard rock, heavy metal og blues, men også popartister som Roxette kan begejstre Steffen Jungersen.

Efter at han i sommeren 2013 forlod BT, startede han sit eget magasin på internettet med navnet "Steffen Jungersen – It's Only Rock'n'Roll", som på kort tid fik over 12.000 unikke brugere.

Han har medvirket ved tilblivelsen af Politikens Dansk Rock 1956-1997 (1997) og Dansk Rock Leksikon (2002). Ved den seneste skrev han cirka 60 indslag til leksikonet.
 
Steffen Jungersen udgav i november 2013 bogen Dr. Rock - udvalgte nedslag i 25 års rockhistorie, hvor han beskriver 34 af sine egne koncertanmeldelser fra de sidste knap 25 år.

Bibliografi 
 Dr. Rock - udvalgte nedslag i 25 års rockhistorie, (2013)

Referencer

Eksterne henvisninger 
 Steffen Jungersens officielle hjemmeside

Personer fra Fredericia
Journalister ved BT
Musikkritikere fra Danmark
Faglitterære forfattere fra Danmark
Redaktører fra Danmark
Brimnes

Brimnes er et lille tidligere færgested i Eidfjord kommune i Vestland  fylke i Norge. Stedet ligger på sydsiden af Eidfjorden, som er den inderste del af Hardangerfjorden. Her gik tidligere færge over til Bruravik i Ulvik kommune.  Brimnes ligger ca ti km  fra Eidfjord og 20 km fra Kinsarvik i Ullensvang.

Vestlands geografi
Eidfjord
John Lennon Talent Award Tour

John Lennon Talent Award Tour var den syvende koncertturné af det danske elektro-rockband Dúné. Den startede 5. marts 2011 og sluttede 23. april samme år. På turneen fungerede bandet som hovednavn ved den prestigefyldte John Lennon Talent Award, ligesom den understøttede bandets femte EP Leaving Metropolis som udkom i maj 2010.

Det blev trommeslager Malte Aarup-Sørensens sidste turné med bandet, da denne valgte at forlade gruppen én måned efter sidste koncert.

Historie 
Dúné blev i januar 2011 inviteret med som en fast bestanddel af John Lennon Talent Award 2011, hvor de var hovednavnet ved de indledende runder, semifinale, og finalen. John Lennon Talent Award blev etableret i 1991, og er en af Tysklands ældste og mest prestigefyldte musik konkurrencer. The Beatles musikeren John Lennons enke Yoko Ono giver hver år tilladelse til afvikling af konkurrencen, på den betingelse at man ikke må udnytte de udøvende kunstnere kommercielt, men skal have musikken i fokus.

Bandet spillede blandt andet det prisvindende hit "Dry Lips" ved semifinale-showet i Berlin.

Personel

Band 
 Matt Kolstrup - vokal
 Danny Jungslund - guitar
 Simon Troelsgaard - guitar
 Ole Bjórn - keyboards og vokal
 Piotrek Wasilewski - bas, synthesizer og vokal
 Malte Aarup-Sørensen - trommer

Personale 
 Dany "Il Presidente" Rau - tourmanager
 Andrew Peters - lydtekniker
 Marian Kuch - monitor
 Jakob Paubel - baggear
 David David - baggear
 Pascal Flor - merchandise

Turnedatoer

Eksterne henvisninger 
 Dúnés officielle hjemmeside

Referencer 

Dúné-koncertturnéer
Begivenheder i 2011
Just For Fun Tour

Just For Fun Tour var den niende koncertturné af det danske elektro-rock-band Dúné. Den startede 1. oktober 2011 og sluttede 30. oktober samme år. Den kom i umiddelbar forlængelse af bandets store Summer Tour 2011.

Det blev guitarist Simon Troelsgaards sidste turné med bandet, da denne valgte at forlade gruppen tre måneder efter sidste koncert i Rødovre.

Historie 
Efter at Dúné havde spillet over 30 koncerter på deres tre turnéer i 2011, German Winter Tour, John Lennon Talent Award Tour og Summer Tour, lovede de hinanden at der ikke skulle afvikles flere koncerter det år. I starten af september valgte de dog at offentliggøre én koncert på Voxhall i Aarhus, da Aarhus var det eneste sted hvor de spillede i tørvejr under deres udendørs koncerter det år. Men da de var i gang med planlægningen, blev også Assens, Skibby og Rødovre tilføjet på listen. Det skyldtes at bandet aldrig før havde spillet i de tre byer.

Da trommeslager Malte Aarup-Sørensen i foråret 2011 valgte at forlade Dúné, blev trommeslager Morten Hellborn hyret ind til at passe trommerne. Han spillede med på resten af årets koncerter, og da sidste koncert på Viften i Rødovre var under afvikling, takkede keyboardspiller Ole Bjórn Hellborn foran publikum. Han kaldte ham for "vores Morten", selvom Hellborn aldrig har været en officiel del af Dúné.

Setliste 
 Intro (Time To Heat)
 The last dinosaur in Congo
 Bloodlines
 Heiress of Valentina
 Heat
 Let Go Of Your Love
 Please Bring Me Back
 John Wayne vs. Mary Chain
 Get It Get
 Victim Of The City
 Dry Lips
 Go Go Valentina

Ekstra numre
 80 Years
 Time to leave
 OUTRO

Personel

Band 
 Matt Kolstrup - vokal
 Danny Jungslund - guitar
 Simon Troelsgaard - guitar
 Ole Bjórn - keyboards og vokal
 Piotrek Wasilewski - bas, synthesizer og vokal
 Morten Hellborn - trommer

Personale 
 Dany "Il Presidente" Rau - tourmanager

Turnedatoer

Eksterne henvisninger 
 Dúnés officielle hjemmeside

Referencer 

Dúné-koncertturnéer
Begivenheder i 2011
Jean de la Haye

Jean de la Haye (død 11. juli 1676 i Landskrone) var en dansk officer.

En Abraham de la Haye var under Christian IV ingeniør og voldmester ved Københavns Fæstning og er vel fader til Jean de la Haye, hvem vi under Københavns belejring 1659 træffer som kaptajn ved det nyoprettede Livregiment (Fodgarden). Efter i et års tid at have fungeret som kommandant på Christianshavn blev han omkring 1666 major og 1675 oberstløjtnant i Livregimentet og tog med dette ærefuld del i Wismars erobring i december samme år. Da krigen 1676 førtes over til Skåne, var de la Haye med som oberst for 2. Sjællandske Nationalregiment til Fods (forhen Carl Henrich von der Ostens). Natten til 11. juli havde han vagt i løbegravene uden for Landskrone, da de belejrede forsøgte et udfald; de la Haye afslog dette og trængte ind i fæstningen sammen med de flygtende fjender, som trak sig tilbage til citadellet. Dettes overgivelse var nu kun et tidsspørgsmål, men den tapre oberst betalte fæstningens indtagelse med sit liv. De la Haye havde 1659 ægtet Maren (Bruun), datter af den bekendte købmand og borgmester på Christianshavn Jacob Madsen.

Kilder 

 
 Personalhistorisk Tidsskrift, 3. række, III.
 Carl Løvenskiold, Efterretninger om den kgl. Livgarde til Fods, passim.

Danskere i 1600-tallet
Faldne danske militærfolk
Personer i Karl Gustav-krigene fra Danmark-Norge
Personer i Den Skånske Krig fra Danmark-Norge
Officerer fra Danmark
Johan Heye

Johan Heye til Bostel (1639-1678) var en dansk officer.

Han var generaladjudant og udmærkede sig ved den ulykkelige affære på Rügen 8. januar 1678. Han adledes samme år den 17. april med følgende våben: Guld felt, deri en oprejst rød løve, på hjelmen frem vekselvis gule og røde strudsefjer.

Johan Heye blev dræbt i en duel med Hannibal Poulsen, som måtte flygte fra Danmark for først at vende tilbage 1683 (den senere Hannibal von Løwenschild).

Han blev gift 1667 med Anne Vind, der som enke anlagde sag mod Hannibal Poulsen ved Københavns Rådstueret. Hun tabte imidlertid sagen, fordi vidner fremhævede Heye som den aggressive part i duellen, som Hannibal Poulsen kun nødtvungent var gået ind i. Heye er begravet i Hjembæk Kirke.

Kilder 

 

Danskere i 1600-tallet
Personer i Den Skånske Krig fra Danmark-Norge
Officerer fra Danmark
Godsejere fra Tyskland
Mord i Danmark
Dúné Summer Tour 2012

Dúné Summer Tour 2012 var den tiende koncertturné af det danske elektro-rockband Dúné. Den startede 7. juni 2012 og sluttede 20. oktober samme år. Turnéen understøttede bandets sjette EP Echoes of December som udkom i slutningen af 2011. 

Turnéen var delt op i to afdelinger, én i Danmark og én i Tyskland. Efter ni koncerter i Danmark, hvor det blandt andet blev til debut på Northside Festival i Aarhus, og et gensyn med bornholmske Wonderfestiwall, tog Dúné til den tyske delstat Nordrhein-Westfalen. Her spillede de to store koncerter i Essen og Münster, inden de afsluttede koncertrækken i deres daværende hjemby Berlin med en akustisk koncert.

Det var første gang af Dúné tog på turné uden guitarist Simon Troelsgaard, som i februar 2012 valgte at forlade bandet, efter at han som én af tre bandmedlemmer havde været med fra starten i 2001. Derfor var det også første gang at den tilbageværende guitarist Danny Jungslund skulle løfte guitarspillet alene.

Personel

Band 
 Matt Kolstrup - vokal
 Danny Jungslund - guitar
 Ole Bjórn - keyboards og vokal
 Piotrek Wasilewski - bas, synthesizer og vokal
 Morten Hellborn - trommer

Turnédatoer

Eksterne henvisninger 
 Dúnés officielle hjemmeside

Referencer 

Dúné-koncertturnéer
Begivenheder i 2012
Det Centrale Handicapråd

Det Centrale Handicapråd er et statsligt råd, som rådgiver regeringen, Folketinget og andre om handicapspørgsmål og er dialogforum mellem de forskellige aktører på handicapområdet. Rådet blev etableret i 1980 og fik ny sammensætning i 2011.

Rådets sammensætning
Det Centrale Handicapråd er uafhængigt og består af en formand og 18 medlemmer. Medlemmerne kommer fra handicaporganisationer, KL, Danske Regioner, arbejdsmarkedets parter og fra forskningsverdenen. Medlemmerne bliver udpeget af Børne- og Socialministeren. Rådet har to observatører: Én fra Børne- og Socialministeriet og én fra Institut for Menneskerettigheder.

Rådets opgaver
Det Centrale Handicapråd skal vurdere samfundsudviklingen i lyset af FN’s handicapkonvention og har særligt fokus på udvalgte aspekter af konventionen som inklusion, tilgængelighed og bekæmpelse af fordomme. 

Rådet er en del af et samarbejde mellem Institut for Menneskerettigheder og Folketingets Ombudsmand, som alle overvåger, at handicapkonventionen bliver fulgt i Danmark. Rådets arbejde er beskrevet i kapitel 11 i Bekendtgørelse om retssikkerhed og administration på det sociale område .

Rådets ledelse
Anette Laigaard stoppede som formand for Det Centrale Handicapråd med udgangen af 2017. Som hendes efterfølger udpegede børne- og socialminister Mai Mercado erhvervsmanden Dan Boyter med tiltrædelse 1. januar 2018. Dan Boyter valgte d. 19. januar 2018 at trække sig i forbindelse med regeringens beslutning om, at rådets sekretariat skal flyttes til Brovst. Den 14. maj 2018 blev Liselotte Hyveled udnævnt til formand for rådet og sad som formand frem til og med december 2021 med Thorkild Olesen som næstformand.

I januar 2022 overtog Mogens Lindhard, Head of Global Responsibility i Grundfos, rollen som ny formand af Det Centrale Handicapråd. Han er udpeget af social- og ældreminister Astrid Krag.

Medlemmer 
Rådets medlemmer pr. januar 2022:
Mogens Lindhard, Formand for Det Centrale Handicapråd, Head of Global Responsibility i Grundfos
Per Fruerled, Direktør for uddannelse og beskæftigelse i Glad Fonden
Rikke Nielsen, Stifter af Lykkeliga
 Thorkild Olesen, formand for Danske Handicaporganisationer
Simon Toftgaard Jespersen, Formand for Muskelsvindfonden
Kathe Bjerggaard Johansen, Formand for Autismeforeningen
Frank Hedegaard, Forstand på Bredegaard Blindecenter
Torben Joconde, Repræsentant i Diabetesforeningen
Ulrik Wilbekm, Borgmester i Viborg Kommune, indstillet af Kommunernes Landsforening
Camilla Aff Bredegaard, Regionsrådsmedlem, Region Sjælland, Indstillet af Danske Regioner
Sidse Grangaard, Seniorforsker, Institut for Byggeri, By og Miljø, Aalborg Universitet
Bent Madsen, Administrerende direktør i BL - Danmarks Almene Boliger
Majbrit Berlau, Næstformand, Fagbevægelsens Hovedorganisation
Lise Bjørg Pedersen, Sekretariatsleder, Dansk Kollektiv Trafik (DKT)
Morten Hjelholt, Associate Professor, IT-Universitetet, indstillet af IT-Universitetet
Louise Bøttcher, Lektor i neuropsykologi, Aarhus Universitet
Maria Bille Høeg, Chefkonsulent, Dansk Arbejdsgiverforening

Referencer

Eksterne henvisninger 
Det Centrale Handicapråds hjemmeside 
Rådets arbejdsplan 

Danske råd
Handikap
Hallager

Hallager er et efternavn, der henviser til blandt andre:

 Andreas Hallager
 Erik Hallager
 Georg Frederik Hallager
 Jacob Hallager
 Thora Hallager

Efternavne
Hyllested Kirke (Syddjurs Kommune)

Hyllested Kirke er beliggende i Hyllested i Syddjurs Kommune. Kirken nævnes første gang i 1183 som Hildestat.

Kirken har kalkmalerier, der tilskrives Brarupmesteren.

Referencer

Eksterne kilder og henvisninger 

 Hyllested Kirke hos KortTilKirken.dk
 Kirkens beskrivelse i Trap – Kongeriget Danmark, 3. udgave 4. bind, s. 983 hos Projekt Runeberg

Kirker i Syddjurs Kommune
Kirker i Århus Stift
Kirker i Randers Amt
Frederik Hallager

Frederik Kristoffer Hallager (født 28. september 1849 i Nakskov, død 17. januar 1921 på Jydske Asyl ved Århus) var en dansk læge.

Hallager blev cand. med. i 1875, var kandidat ved Oringe Sindssygehospital i 1875, ved Jyske Asyl i 1876 og ved Frederiksberg Hospital i 1877—78. Hallager var reservelæge ved Viborg Sindssygeanstalt fra 1878 hvor han blev overlæge i 1895, hvilket han også blev på Aarhus Sindssygeanstalt i 1901. Hallager tog doktorgraden i 1884 med Læren om uregelmæssig Epilepsi med særlig Hensyn til de såkaldte psykiske Ækvivalenter, der senere efterfulgtes af Epilepsiens og Epileptikernes Behandling (1897) og Sindssygdom, Forbrydelse og Genialitet, Studier over Epilepsien (1906). 

Hallager skrev også en historisk skildring af Jydske Asyl (1902) og udgav i 1919 Biskop Knuds Bog om Pesten. 

Hallager var Ridder af Dannebrog og Dannebrogsmand.

Eksterne kilder/henvisninger 

 
 

Psykiatere fra Danmark
Personer i Kraks Blå Bog (afdøde)
Riddere af Dannebrog
Personer fra Nakskov
Danskere i 1800-tallet
Danskere i 1900-tallet
Enter Metropolis Tour

Enter Metropolis Tour var den fjerde koncertturné af det danske elektro-rock-band Dúné. Den startede 19. maj 2009 og sluttede 11. september 2010. Turneen understøttede bandets andet album Enter Metropolis som udkom i 2009. 

I den måneds pause der var fra februar til marts, udsendte bandet EP'en Leaving Metropolis, som markerede Dúnés afslutning på Metropolis æraen. Derefter spillede de 34 koncerter på de store festivaler i Danmark, Tyskland, Færøerne og USA, ligesom de også medvirkede ved X Factor-finalen i Parken i København.

I alt spillede Dúné 113 koncerter på denne turné i otte forskellige lande. Det blev samtidig Dúnés sidste koncertrække sammen med Cecilie Dyrberg, da hun forlod bandet kort tid efter at turnéen sluttede.

Personel

Band 
 Matt Kolstrup - vokal
 Danny Jungslund - guitar
 Simon Troelsgaard - guitar
 Ole Bjórn - keyboards og vokal
 Piotrek Wasilewski - bas, synthesizer og vokal
 Malte Aarup-Sørensen - trommer 
 Cecilie Dyrberg - keyboards, guitar, vokal

Turnedatoer

Eksterne henvisninger 

 Dúnés officielle hjemmeside

Referencer 

Dúné-koncertturnéer
Begivenheder i 2009
Begivenheder i 2010
Hans Erik Knipschildt

Hans Erik Ove Knipschildt (20. august 1913 i København − 20. juli 1999 i Frederikssund) var en dansk statslæge, dr.med.

Knipschildt startede som vicestadslæge i 1948, og var stadslæge fra 1961 til 1983.

Ligeledes var han i næsten 25 år formand for Selskabet for Sundhedsplejen i Danmark, og i mange år tillige formand for Alkohol- og Narkotikarådet. Han var Ridder af 1. grad af Dannebrog.

Den 21. december 1998 blev han gift med politiker Charlotte Ammundsen.

Litteratur 
 Kraks Blå Bog 1974

Kilder 
 Kristeligt Dagblad
 

Læger fra Danmark
Personer fra København
Personer i Kraks Blå Bog (afdøde)
Danskere i 1900-tallet
Riddere af 1. grad af Dannebrog
Foreningsformænd fra Danmark
Per Rygh

Peder (Per) Strand Rygh (30. august 1874 i Kristiania - 14. februar 1941) var en norsk jurist, søn af Evald Rygh.

Han blev cand. jur. 1896 og var i de følgende 2 år advokatfuldmægtig, hvorefter han 1898—99 studerede i Frankrig og England. 1899—1907 arbejdede han i advokatfirmaet Seip & Lundh, fra 1. januar 1906 som dets kompagnon. Våren 1907 indtrådte han i direktionerne for de store aktieselskaber Norsk Kraftaktieselskab og De norske Salpeterværker, fra september 1910 som disse direktioners formand. Han fratrådte disse selskaber 1911 og optogs igen som medlem af sit gamle advokatfirma. I 1909 blev Rygh opnævnt som advokat for den norske stat i voldgiftssagen mellem Norge og Sverige angående renbeite. Rygh har offentliggjort en række brochurer og afhandlinger af juridisk og socialpolitisk indhold samt redigeret 2. udgave af professor L.M.B. Auberts håndbog i obligationsret (bind I, 1901). Han udgav 1920—23 Om begrebene formue og indtægt efter skattelovene av 1911 med tillægslove.

Rygh har knyttet sit navn til flere opsigtsvækkende retssager; han var medlem af defensoratet i rigsretssagen mod ministeriet Berge 1926—27 og sættedommer i tjenestemandsorganisationernes lønproces mod staten 1929. Sidstnævnte år påtog han sig, sammen med advokat Gustav Heiberg, at føre den private straffesag, som direktionsmedlemmerne og fagcheferne i A/S Vinmonopolet havde anlagt mod brødrene Dysthe i anledning af visse beskyldninger mod monopolets mænd. Den måde, hvorpå særlig Rygh plæderede sagen, pådrog ham imidlertid uvilje fra mange hold, specielt indenfor forretningsstanden i Oslo, og efter sagens pådømmelse 1930 fandt han at burde frasige sig sin stilling som formand for Den norske Creditbanks direktion.

Kilder 

 
 

Jurister fra Norge
Nordmænd i 1800-tallet
Nordmænd i 1900-tallet
Salmonsens
Per
Michael Juul Eriksen

Michael Juul Eriksen (født 14. januar 1970 i Pandrup) er en kendt dansk forsvarsadvokat med møderet for Højesteret. Juul Eriksen er partner i Juul Eriksen & Ernst Advokatfirma med kontor i Århus efter i en årrække at have været partner i advokatfirmaet Tommy V. Christiansen. Juul Eriksen har også flere års undervisererfaring fra universiteter, herunder som underviser i strafferet på Aarhus Universitet og i skattestrafferet på Handelshøjskolen i Aarhus.

Han er uddannet cand.jur. fra Aarhus Universitet i 1995 og har siden 1998 arbejdet som advokat. Han har været forsvarer i en del højtprofilerede og omtalte sager, bl.a. for den højtstående Hells Angels-rocker Jørn "Jønke" Nielsen i en knivsag, fodboldspilleren Nicklas Bendtner i en sag om spirituskørsel, toprockeren Brian Sandberg i en sag om drabsforsøg, den nu afdøde Louise Laursen i den såkaldte Suldrup-sag, sagen om den udvisningsdømte bandeleder Fis-Fis, advokaten Peter Hjørne der var i fare for at miste sin bestalling og ecstasy-sagen mod Camilla Broe, der blev udleveret til retsforfølgelse i USA.
I september 2016 kunne Eriksen bryste sig med at være forsvarsadvokat i tre sager med stor mediebevågenhed, Se og Hør-sagen, en straffesag mod digteren Yahya Hassan og sagen i forbindelse med skuddramaerne i København 2015, samtidig med at han blev portrætteret i et tv-interviewprogram med Adam Holm.

I oktober 2017 forsvarede han bandelederen Shuaib Khan fra Loyal to Familia, der blev idømt tre måneders fængsel og en betinget udvisningsdom med en prøvetid på to år. Der var forventninger om en ubetinget udvisning, og dommen førte til debat om problematikken med udvisning af danskfødte efterkommere af indvandrere. Lederen af Institut for Menneskerettigheder, Jonas Christoffersen at der er plads til flere udvisninger af kriminelle. Justitsministeren Søren Pape Poulsen udtalte efterfølgende at der burde være en opstramning af udvisningsloven.

Avisen BT har tidligere kåret ham som »forbrydernes bedste ven«. I medierne har han bl.a. også fået kælenavnet "stjerneadvokat", "kendisadvokat" og "rockeradvokat". Privat er han bosiddende i Aarhus.

Referencer

Eksterne henvisninger 
 Forsvarsadvokaterne 
 Advokatfirmaet Tommy V. Christiansen 

Advokater fra Danmark
Holcha Krake

Holcha Martha Krake (6. april 1885 i Karlby Sogn – 13. januar 1944 i New York) var en dansk kunstner, kendt for sit væve- og keramikarbejde.

Personlig baggrund
På en rejse til Cagnes-sur-Mer i Sydfrankrig i 1927 med sin søster og svoger - den tyske kunstner Christoph Voll, mødte hun den amerikanske kunstmaler William H. Johnson. De blev gift i 1930.
Holcha døde af kræft i New York i 1944.

Hun er begravet på Dalby Kirkegård, Hindsholm.

Eksterne henvisninger
 
 Archives of American Art
 cartage.org 

Keramikere fra Danmark
Tekstilkunstnere fra Danmark
Personer fra Kerteminde
Danskere i 1900-tallet
Personer døde af kræft
Røldalsvatnet

Røldalsvatnet er en sø som ligger ved Røldal i Odda kommune i Vestland fylke i Norge. Søen er reguleret som led i udbygningen af Røldal-Suldal-vandkraftanlægget.

Eksterne kilder/henvisninger 

 NVE Atlas  Norges vassdrags- og energidirektorat
 Røldalsvatnet på Store norske leksikon

Søer i Vestland
Odda
Frederik 7. (flertydig)

Der er flere regenter med navnet Frederik 7. Se:

 Frederik 7. (død 1309) - greve af Zollern 1298-1309
 Frederik 7. (ca. 1370 - 1436) - greve af Toggenburg
 Frederik 7. Magnus (1647-1709) – markgreve af Baden-Durlach 1677-1709
 Frederik 7. (1808-1863) - konge af Danmark 1848-1863

Se også 
 Frederik